Kegyelem nektek és békesség Istentől a mi Atyánktól és az Úr Jézus Krisztustól! Ámen

Mt 13, 10-17  
*A tanítványok odamentek hozzá, és megkérdezték tőle: Miért beszélsz nekik példázatokban? 11Ő így válaszolt: Mert nektek megadatott, hogy ismerjétek a mennyek országának titkait, azoknak pedig nem adatott meg. 12Mert akinek van, annak adatik, és bővelkedik, akinek pedig nincs, attól még az is elvétetik, amije van. 13Azért beszélek nekik példázatokban, mert látván nem látnak, és hallván nem hallanak, és nem értenek, 14és beteljesedik rajtuk Ézsaiás jövendölése: „Hallván halljatok, de ne értsetek, látván lássatok, de ne ismerjetek! 15Mert megkövéredett e nép szíve, fülükkel nehezen hallanak, szemüket behunyták, hogy szemükkel ne lássanak, fülükkel ne halljanak, szívükkel ne értsenek, hogy meg ne térjenek, és meg ne gyógyítsam őket.” 16A ti szemetek pedig boldog, mert lát, és fületek boldog, mert hall. 17Bizony mondom nektek, hogy sok próféta és igaz ember kívánta látni, amiket ti láttok, de nem látták, és hallani, amiket ti hallotok, de nem hallották.*

Igével megajándékozott Gyülekezet!

Látni és hallani. Az angol nyelvben a „see” kifejezés érdekes kettősséggel bír. Alapvetően azt jelenti, hogy látni, de bizonyos esetekben azt is kifejezhetjük vele, hogy érteni, megérteni. Ez a kettősség jelenik meg az Avatar című filmben is, ahol a „Látlak téged.” kifejezés is épp azt jelenti, hogy igazán ismerem és értem a másikat. A Házasság Hete kapcsolatában ezen a vonalon is tovább mehetnénk, hiszen igazán sok probléma adódik nem csak nagy általánosságban ember és ember között is abból, hogy nem figyelünk igazán a másikra és ezért hiába látjuk a szemünkkel a fizikai valóját, de valójában rá, a személyére, félig-meddig, vagy akár teljesen vakok maradunk. Ez a jelenség pedig sajnos gyakran még a házaspárok között is jelen van.   
Látni és hallani, ezek fizikai adottságok. Már beszéltem én is arról, hogy számomra is mennyire küzdelmes volt, amikor csak egy fél napra nem láttam. De a látván látni és hallván hallani, az már nem a fizikai képességről szól. Hiszen látván látott a jerikói vak is, még ha ez elsőre ellentmondásnak is tűnik. De ő az igazán fontosra látó volt, és csak a másod, vagy sokad rendű dolgokra volt vak valójában.  
Jézus a tanítványok kérdésére, hogy miért beszél a népnek példázatokban, így felel: „*Azért beszélek nekik példázatokban, mert látván nem látnak, és hallván nem hallanak, és nem értenek”*.   
Látván látni tehát épp annak a kettősségnek a teljességét jelenti, amely a „see” angol kifejezésben is ott van.   
Ugyan a Jézus által idézett ézsaiási igeszakasz némileg félreérthető: *„Hallván halljatok, de ne értsetek, látván lássatok, de ne ismerjetek!” –* mintha Isten célja lenne, hogy ez így legyen, de valójában nem valamiféle eleve elrendelésről van szó, amelyben Isten előre kiválasztja, hogy kikhez szól és kikhez nem. Itt sem Jézus bünteti a hallgatóságot, vagy épp próbál rejtegetni egy részük elől valamilyen titkot. A „*Mert akinek van, annak adatik, és bővelkedik, akinek pedig nincs, attól még az is elvétetik, amije van.”* mondata egyáltalán nem a kizárásról szól, amit az Atya már előre eldöntött volna. Éppen az ember felelősségéről szól ez a mondat, hogy valóban meg akarja-e érteni az igét, vagy sem. Az, hogy nem értjük Istent, hogy nem látjuk az Ő áldásait, az éppen annak a következménye, hogy félvállról vesszük nem csak a megváltottságunk örömhírét, hanem azt, hogy nekünk Urunk, Istenünk van.   
Tanulmányaim során számomra a kémia volt a mumus tantárgy. Mindig bajlódtam vele és ez bizony a jegyeimen is meglátszott. De már akkor is tudtam, hogy nem a tantárgy az érthetetlen, hanem valahogy engem hagy hidegen annyira, hogy ne akarjak vele eleget foglalkozni ahhoz, hogy menjen, hogy megértsem. És bizony mivel a hozzáállásom nem nagyon változott, hiába a számokban is mérhető sürgető visszajelzések, bizony a helyzet is változatlan maradt, sőt nyilván egyre romlott.   
A mi mennyei Atyánk elutasítása is éppen ilyen. Minél hosszabb ideig utasítom el, minél több dologban mondom azt, hogy inkább a saját eszem, a saját akaratom után megyek, annál nehezebb lesz valóban meghallanom és meglátnom, hogy mit is kaptam Tőle.   
Ha azonban engedem a Szentlélek munkáját, hogy fel tudjam ismerni, hogy mit kaptam, aztán vállalom annak az ajándéknak a felelősségét és meg akarom érteni és annak fényében akarom élni az életemet, azzal még több fog adatni nekem. Nem valamiféle jutalmazó rendszerként, hanem mert az Isten áldásait egyre inkább fel fogom fedezni a mindennapokban is, még a természetesnek vett dolgaimban is.   
Ha viszont nem becsülöm meg azt az idézőjelben „keveset”, amit kaptam – az igei megszólítottságomat – és vállat vonva félreteszem az életem egy pókhálós szegletébe, akkor a megváltottságomat se fogom megérteni és így elszalasztok minden, kis és nagy ajándékot, áldást egyaránt. Nem az Úr veszi el, hanem én utasítom el magamtól.  
Talán többen is ismerik azt a történetet, mikor egy idős apa halála után eljuttatják a végrendelete szerint a tárgyait a rokonoknak és az egyik fia, akivel életében megromlott a viszony, egy csomagot kap. Kinyitja a csomagot és egy Bibliát talál benne. Úgy, ahogy van fel is teszi a polc tetejére nagy bosszankodás közepedte, hogy még halálában is csak szekírozza a hitével az apja, de persze azzal nem törődik, hogy ő kigyermek kora óta a Ford Mustángjára, az ereklyeként ápolgatott autójára vágyott. Aztán a fiú is megöregszik és, ahogy élete végéhez közeledik számot vet az életével és valahogy kezébe akad az apjától kapott Biblia. Most először belelapoz és a Szentíráson kívül három dolgot is talál benne. Egy levelet az apjától, egy tulajdoni lapot a kocsira és az autó kulcsát.   
A történet nyilván nem igaz, de tanulságos. Hányszor utasítunk el olyat, akár lehetőséget, akár embereket, amiről, vagy akiről igazán semmi se tudunk. A vakság és süketség nagyon sok esetben rendkívül kényelmes út. Mert feltételezni, vállat vonni, a felelősséget lerázni bizony sokkal egyszerűbb, mint valóban krisztusian jelen lenni a világban.  
Más irányból megközelítve: túl könnyen fogadjuk el, hogy ránk is igaz, hogy sokszor nem látjuk a fától az erdőt.  
Szeretetet keresünk, de visszautasítjuk a teljes Szeretet, a Megváltó Úr hívását.  
Békét keresünk, de a szeretetteljes beszéd helyett viszályt szítunk a szavainkkal.  
Építeni akarunk, de a felfuvalkodottságunkkal rombolunk.  
Missziói célokat tűzünk ki, de csak feltételeket szabunk és nem vagyunk hajlandóak tanulni az igéről, valóban Jézust követni.   
Nem a fától nem látjuk az erdőt, hanem sokszor a saját magunk szemeit szúrjuk ki szálkákkal, hogy a kényelmes vakságban maradhassunk meg. Épp úgy, mint a Jézus köré gyűlő sokaság. Hallgatják, de amit mond, azt inkább nem akarják meghallani.  
És te, ma, mit akarsz, kit akarsz meghallani és látni?  
Azt, hogy te jobb vagy, mert te hiszel? Hogy te kiválasztott vagy? Hogy neked ennyi szolgálat után már jár az áldás?  
Mert sokszor valóban ez fogalmazódik meg a szépen szövögetett köntöseink mögött. „Bár ő, a másik ember is hívő lenne - olyan jó, mint én – akkor a világ is szebb lenne.”  
Valójában ilyenkor kit látunk magunk előtt mi keresztények és kit akarunk megláttatni másokkal?  
Ha magunkat, a saját kezünk munkáját, a saját dicsőségünket mutogatnánk szívesen, akkor egyértelmű, hogy még számunkra sem látszik elég tisztán Krisztus. Akkor bizony még nekünk is sok minden homályosítja el a látásunkat. Ha a viszálykodástól, mások kioktatásától, irigységtől hangos az életünk, akkor bizony mi sem halljuk tisztán az igét, csak egy-két hangfoszlány jut el hozzánk is.   
Talán nem mindenki tudja, de most elárulom, hogy minden istentisztelet előtt imádkozunk a belépés előtt. Nem azért, hogy én ne hibázzak, nem is azért, hogy tetszen mindenkinek a prédikáció és jöjjön a sok pozitív visszajelzés és vállon veregetés. Azért imádkozom főleg, hogy meghallhassa minden igehallgató, beleértve magamat is, az Úr tiszta igéjét, az Ő üzenetét. Függetlenül emberi erőtlenségektől és erőtől, függetlenül az én elképzeléseimtől, egyszerűen úgy és azért, mert a mi mennyei Atyánk mindenkinek elevenné és élővé akarja tenni az igét, az Ő megváltó akaratát. A kérdés csak az, hogy mi tudjuk-e engedni, hogy hasson ránk és formáljon, ha kell gyökeresen átformáljon bennünket.

A böjti, illetve ez a böjtelői időszak is éppen ebben hivatott segíteni a mi számunkra. Egy testi-lelki hitgyakorlatra hív, hogy ne bekötött, elvakított szemekkel, ne eltompult fülekkel és ne elhájasodott szívvel közelítsünk Húsvét, a Feltámadás ünnepe felé, és ne így próbáljuk fogadni, aztán gyorsan félretenni az Úr igéjét.   
Pál apostol írja a Római levélben: *„A hit pedig hallásból van, a hallás pedig Krisztus beszéde által.”.* Nekünk tehát ez kell, hogy az akaratunk, a küldetésünk legyen: igazán meghallani Krisztust, és azt a tiszta örömüzenetet – az Isten szeretetét – hittel fogadni és hűségesen megélni az életünk minden napján, hogy a mi szemünk is boldog lehessen, mert lát, és fülünk is boldog lehessen, mert hall. Mert valóban boldogok, akik hallgatják és megtartják az Isten igéjét. Ámen